Oud- munisipale bestuurder vas oor ‘tenderbedrog’Pogisho Patrick Shikwane is op aanklagte van tenderbedrog in hegtenis geneem. (Foto: Valke) ’n Voormalige waarnemende munisipale bestuurder van Noordwes het Maandag in die Rustenburg-landdroshof verskyn in verband met tenderbedrog van R2,4 miljoen. Pogisho Patrick Shikwane (51) was destyds by die Bojanala-distriksmunisipaliteit werksaam toe die beweerde bedrog gepleeg is. Die Valke het hom Maandag in hegtenis geneem op aanklagte wat verband hou met die Wet op Munisipale Finansiële Bestuur. Kapt. Tlangelani Rikhotso, woordvoerder van die Valke, sê Shikwane het op 8 Desember 2017, toe hy vir die munisipaliteit gewerk het, na bewering ’n maatskappy met die naam Big Time Strategic Consultants onreëlmatig aangestel om inligtingskommunikasietegnologie- (IKT-)ouditdienste te lewer en ŉ IKT-strategie vir die munisipaliteit te ontwikkel. Die tender daarvoor het R2,4 miljoen beloop. Big Time Strategic Consultants is glo voorheen ook by die Moses Kotane- plaaslike munisipaliteit aangestel om dieselfde dienste te lewer. Die beskuldigde het in daardie stadium as munisipale bestuurder by dié plaaslike owerheid gewerk. Na bewering het Shikwane skriftelike toestemming verkry om die betrokke kontrak by die Moses Kotane-munisipaliteit – ingevolge regulasies op munisipale voorsieningskettingbestuur – oor te neem. Die diens aan Bojanala is glo nooit gelewer nie, maar die plaaslike owerheid het Big Time Strategic Consultants steeds daarvoor betaal. “Die beskuldigde het na bewering versuim om te verseker dat die munisipaliteit se hulpbronne doeltreffend en ekonomies aangewend word, en om die beleid op voorsieningskettingbestuur toe te pas.” Twee aanklagte van oortreding van die Wet op Munisipale Finansiële Bestuur staar Shikwane in die gesig. Die saak is tot 26 September uitgestel en borgtog van R10 000 is aan Shikwane toegestaan.